Nobilis quædam fœmina, nomine Eva, dedit eidem Ecclesiæ Besuensi res proprii juris sitas in pago Atoariorum, in loco qui dicitur Vivarius, ipsam videlicet villam Vivers appellatam, et quicquid ibi adjacet, totum ex integro prædicto loco concessit, mansa, servos, ancillas, curtiferas terras, sylvas, aquas, aquarumque decursus, cum mancipiis utriusque sexus; et per servum, nomine Ajembaldum, vestivit ex his rebus prædictam Ecclesiam Besuensem.